text: Naboer hørte tumult inden drab Horsens
  22 december 2010 kl. 20.27
  Hårdt såret af et pistolskud faldt en 27-årig mand om på fortovet i Horsens. To bekendte er blevet sigtet for drab.
  Naboerne hørte noget "tumult", inden en 27-årig mand fredag sidst på formiddagen i Horsens blev skudt.
  - Men man har ikke hørt et skud, siger vicepolitikommissæ Finn Kramer Petersen fra lokalpolitiet i Horsens.
  Tilsyneladende blev offeret skudt inde i eller nær lejligheden i en ejendom på Smedegade.
  Derefter vaklede han udenfor, men på fortovet faldt han om.
  Forbipasserende reagerede ved at ringe efter en ambulance klokken 11.10.
  
  Erklæret død
  Førstehjælp var dog forgæves til den hårdt sårede mand, der kort efter blev erklæret død.
  Betjente anholdt senere to mænd i sagen. Begge er sigtet for manddrab. Den ene er i 30'erne, mens den anden er i 40'erne, oplyser Finn Kramer.
  - De kender hinanden fra Horsens og i andre forbindelser, siger han om relationen mellem de to anholdte og offeret, der er fra Vejle.
  Flere detaljer ønsker han ikke at røbe.
  - Om de nægter eller erkender, vil jeg ikke udtale mig om før grundlovsforhøret, siger Finn Kramer.
  Han forventer, at begge mænd vil blive fremstillet i grundlovsforhør torsdag, hvor en dommer skal afgøre, om der er baggrund for at varetægtsfængsle dem.
  - Der foregår stadig en efterforskning, og vi er nødt til at få nogle ting på plads, før vi udtaler os yderligere, siger Finn Kramer fra lokalpolitiet.
  Offeret blev ramt af et enkelt skud i overkroppen. Gerningsvåbnet er formentlig en pistol, som dog ikke er fundet.
  